b'\n_START_ARTICLE_\nMorfinas\n_START_PARAGRAPH_\nMorfinas (morfijus)\xc2\xa0\xe2\x80\x93 nuskausminantis medikamentas kartu sukeliantis euforij\xc4\x85. Tai esmin\xc4\x97 veiklioji opiumo med\xc5\xbeiaga. Jo vardas suteiktas pagal senov\xc4\x97s graik\xc5\xb3 sapn\xc5\xb3 ir miego dievo vard\xc4\x85: Morf\xc4\x97jus. Morfij\xc5\xb3 1803\xc2\xa0m. i\xc5\xa1skyr\xc4\x97 vokietis Saturnietis.\n_START_SECTION_\nVeikimo mechanizmas\n_START_PARAGRAPH_\nMorfinas farmakologin\xc4\xaf poveik\xc4\xaf sukelia prisijungdamas prie opioidini\xc5\xb3 receptori\xc5\xb3. Jis \xc5\xa1iuos receptorius veikia, kaip agonistas (aktyvuoja)._NEWLINE_Opioidiniai receptoriai yra pasiskirst\xc4\x99 CNS ir periferiniuose audiniuose. J\xc5\xb3 yra ant pirmini\xc5\xb3 aferentini\xc5\xb3 nervini\xc5\xb3 gal\xc5\xabni\xc5\xb3, kuriomis skausmo impulsas perduodamas \xc4\xaf nugaros smegen\xc5\xb3 u\xc5\xbepakalinius ragus, nugaros smegen\xc5\xb3 drebutin\xc4\x97je med\xc5\xbeiagoje (lot. substantia gelatinosa), gumbure\xc2\xa0\xe2\x80\x93 visos \xc5\xa1ios strukt\xc5\xabros dalyvauja priimant ir perduodant skausmo impuls\xc4\x85 \xc4\xaf smegen\xc5\xb3 \xc5\xbeeiv\xc4\x99. Kiti opioidiniai receptoriai yra vidurin\xc4\x97se smegenyse \xc5\xa1alia smegen\xc5\xb3 vandentiekio esan\xc4\x8dioje pilkojoje med\xc5\xbeiagoje ir pailgosiose smegenyse, pro \xc4\x8dia praeina nusileid\xc5\xbeian\xc4\x8di\xc5\xb3 neuron\xc5\xb3 skaidulos, kurios moduliuoja skausmo signal\xc4\x85. Opioidini\xc5\xb3 reaceptori\xc5\xb3 taip pat yra pamato mazguose, pogumburyje, limbin\xc4\x97je sistemoje ir smegen\xc5\xb3 \xc5\xbeiev\xc4\x97je._NEWLINE_I\xc5\xa1skiriamos 4 opiodini\xc5\xb3 receptori\xc5\xb3 \xc5\xa1eimos: miu (\xce\xbc), kapa (\xce\xba), delta (\xce\xb4) ir nociceptino orfanino FQ. Stipriausias agonistinis morfino poveikis yra \xce\xbc ir \xce\xba receptoriams. Aktyvinant Miu (\xce\xbc) receptorius pasirei\xc5\xa1kia supraspinalin\xc4\x97 analgezija, kv\xc4\x97pavimo slopinimas, euforija, sedacija, vystosi fizin\xc4\x97 priklausomyb\xc4\x97, mioz\xc4\x97, l\xc4\x97t\xc4\x97ja \xc5\xbearnyno peristaltika. Kapa (\xce\xba) receptori\xc5\xb3 aktyvinimas sukelia: spinalin\xc4\x99 analgezij\xc4\x85, sedacij\xc4\x85, disforij\xc4\x85, mioz\xc4\x99._NEWLINE_Visi opiodiniai receptoriai veikia per G baltym\xc4\x85, kuris aktyvuoja fosfolipaz\xc4\x99 C arba slopina adenilatciklaz\xc4\x99. Postsinapsini\xc5\xb3 receptori\xc5\xb3 aktyvinimas sukelia kalio kanal\xc5\xb3 atsidarym\xc4\x85 ir membranos hiperpoliarizacija (d\xc4\x97lto slopinami postsinapsiniai potencialai), presinapsini\xc5\xb3 receptori\xc5\xb3 aktyvinimas sukelia \xc4\xaftampos valdom\xc5\xb3 kalcio kanal\xc5\xb3 u\xc5\xbesidarym\xc4\x85 ir d\xc4\x97l to slopinamas neuromediatori\xc5\xb3 (acetilcholino, noradrenalino, serotonino, glutamato, substancijos P) i\xc5\xa1siskyrimas ir nervinio impulso perdavimas.'